EKH ปิดท้ายโรดโชว์กรุงเทพฯปลื้มได้รับความสนใจล้นหลาม
EKH ปิดท้ายโรดโชว์กรุงเทพฯ ปลื้มได้รับความสนใจล้นหลาม ฟินันเซีย ไซรัส ชี้เหตุธุรกิจรพ.มั่นคง-เติบโตสูง
11 ก.ค. 2559


นพ.อำนาจ เอื้ออารีมิตร ผู้อำนวยการโรงพยาบาลเอกชัย ซึ่งดำเนินการโดยบริษัท เอกชัยการแพทย์ จำกัด (มหาชน) หรือ EKH เปิดเผยว่า ได้นำเสนอข้อมูลบริษัท แก่นักลงทุนทั่วไป (โรดโชว์) ที่จังหวัดสมุทรสาครและกรุงเทพมหานคร  ร่วมกับบริษัทหลักทรัพย์  ฟินันเซีย ไซรัส จำกัด (มหาชน) ที่ปรึกษาทางการเงินและผู้จัดการการจัดจำหน่ายและรับประกันการจำหน่าย โดยเมื่อวันพุธที่ 6 กรกฎาคม 2559 ได้จัดโรดโชว์ที่โรงพยาบาลเอกชัย จังหวัดสมุทรสาคร ได้รับความสนใจจากนักลงทุนในจังหวัดสมุทรสาครและ จังหวัดใกล้เคียงเข้ารับฟัง ข้อมูลอย่างล้นหลาม และในวันนี้ (8 ก.ค. 59) ปิดท้ายการโรดโชว์ในกรุงเทพฯ ซึ่งได้รับความสนใจจากนักลงทุน ตอบรับเข้าร่วมงานจำนวนมากเช่นเดียวกัน 
สำหรับผลประกอบการบริษัท ในช่วงที่ผ่านมามีการเติบโตอย่างต่อเนื่อง โดยในปี 2556 มีรายได้รวมอยู่ที่ 363.85 ล้านบาท ปี 2557 มีรายได้รวมอยู่ที่ 423.74 ล้านบาท และปี 2558 มีรายได้รวมอยู่ที่ 438.61 ล้านบาท คิดเป็นอัตราการเติบโตเฉลี่ย 3 ปีที่ผ่านมา 2556 – 2558 (CAGR) อยู่ที่ 9.79% ขณะที่ในไตรมาส 1 ของปี 2559 โรงพยาบาลมีรายได้รวมอยู่ที่ 119.23 ล้านบาท เปรียบเทียบกับงวดไตรมาส 1 ของปี 2558 ที่ 98.08 ล้านบาท คิดเป็นการเติบโตขึ้น 21.56 % ถือว่าเป็นทิศทางการเติบโตอย่างมีนัยสำคัญ และคาดว่าทั้งปีจะสามารถรักษาอัตราการเติบโตของรายได้อย่างต่อเนื่อง ซึ่งโดยปกติช่วงครึ่งปีหลังเป็นไฮซีซันของธุรกิจ โรง พยาบาล เพราะเป็นช่วงอากาศเปลี่ยนแปลง และคนไทยในปัจจุบันใส่ใจเรื่องสุขภาพมากขึ้น เมื่อมีอาการเจ็บป่วยให้ความสำคัญกับการมารักษาในโรงพยาบาลมากขึ้น
ทั้งนี้ สัดส่วนรายได้ในไตรมาส 1/2559 ของโรงพยาบาลเอกชัยส่วนใหญ่กว่า 98% มาจากรายได้จากกิจการโรงพยาบาล และที่เหลือเป็นรายได้อื่นๆ  ซึ่งสัดส่วนรายได้กิจการโรงพยาบาลแบ่งเป็นรายได้จากผู้ป่วยนอก (OPD) อยู่ที่ 46.87% และ รายได้จากผู้ป่วยใน อยู่ที่ 53.13% และหากแยกตามแผนกศูนย์อุบัติเหตุฉุกเฉินครองสัดส่วนรายได้อันดับ 1 สัดส่วน 31.57% อันดับ 2 ศูนย์อายุรกรรมสัดส่วน    19.55% อันดับ 3 ศูนย์กุมารเวช สัดส่วน 18.94% อันดับ 4 ศูนย์สูติ-นรีเวช สัดส่วน 7.08% และศูนย์อื่นๆ สัดส่วน 22.86%
“บริษัท คาดว่าผลประกอบการของบริษัทฯ จะขยายตัวอย่างมีนัยสำคัญ จากทีมแพทย์ที่มีความเชี่ยวชาญและได้รับความไว้วางใจจากคนไข้ที่เข้ามารักษา พยาบาลเพิ่มขึ้นอย่างต่อเนื่อง โดยอัตราการเกิดเฉลี่ยของประชากรในสมุทรสาครสูงถึง 4.10% ต่อปี และในช่วง 5 ปีที่ผ่านมา สูงกว่าภาพรวมทั้งประเทศและกรุงเทพมหานคร ซึ่งสอดคล้องกับจุดเด่นของโรงพยาบาลที่มีความเชี่ยวชาญด้านแม่และเด็ก ขณะที่ประชากรวัยเด็กในสมุทรสาครมีสัดส่วนอยู่ที่ 18.7% สูงกว่าทั้งประเทศเล็กน้อย เงินที่ได้จากการระดมทุนครั้งนี้นำไปใช้ก่อสร้างศูนย์กุมารเวชแห่งใหม่ ซึ่งจะเพิ่มจำนวนเตียงสำหรับผู้ป่วยใน 50 เตียง จากปัจจุบันโรงพยาบาลมี 86 เตียง ซึ่งโครงการนี้จะเริ่มต้นก่อสร้างต้นปี 2560 คาดจะแล้วเสร็จพร้อมเปิดให้บริการต้นปี 2562 รวมถึงการปรับปรุงอาคารโรงพยาบาลเดิมและลานจอดรถ ส่วนที่เหลือใช้เป็นเงินทุนหมุนเวียน นอกจากนี้  EKH มีนโยบายการจ่ายปันผลไม่น้อยกว่า 40% ของกำไรสุทธิ หลังหักภาษีเงินได้และตั้งสำรอง” นายแพทย์อำนาจกล่าว
ด้านนายสมภพ กีระสุนทรพงษ์ กรรมการผู้อำนวยการ บริษัทหลักทรัพย์ ฟินันเซีย ไซรัส จำกัด (มหาชน) ในฐานะที่ปรึกษาทางการเงินและผู้จัดการการจัดจำหน่ายและรับประกันการจำหน่าย หุ้นสามัญเพิ่มทุนบริษัท เอกชัยการแพทย์ จำกัด (มหาชน) หรือ EKH กล่าวว่าการนำเสนอข้อมูล (โรดโชว์) ต่อนักลงทุนในครั้งนี้เพื่อให้นักลงทุนมีความเข้าใจ ในศักยภาพของโรงพยาบาล ที่แข็งแกร่ง โดยได้รับความสนใจจากนักลงทุนทั้งสองจังหวัดอย่างอบอุ่น ทั้งจากประชาชนในจังหวัดสมุทรสาครที่รู้จักโรง พยาบาล เอกชัยเป็นอย่างดีรวมทั้งนักลงทุนในกรุงเทพมหานคร  ทั้งนี้คาดว่าการเสนอขายหุ้นสามัญเพิ่มทุนจะได้รับความสนใจจากนักลงทุนอย่าง มากโดยสำรวจจากความต้องการจากการโรดโชว์ให้ข้อมูล แก่ นักลงทุนในกรุงเทพมหานคร สมุทรสาคร รวมถึงกลุ่ม Value Investor ที่เข้าร่วมเข้ารับฟังข้อมูล โดยบริษัทฯ จะเสนอขายหุ้นสามัญเพิ่มทุนให้แก่ประชาชนทั่วไปเป็นครั้งแรก (IPO)  จำนวน 166.80 ล้านหุ้น มูลค่าที่ตราไว้ (พาร์) หุ้นละ 0.50 บาท ซึ่งคิดเป็นร้อยละ 27.80 ของจำนวนหุ้นสำมัญที่ออกและเรียกชำระแล้วทั้งหมดของบริษัทภายหลังการเสนอขาย หุ้นสามัญเพิ่มทุนในครั้งนี้  โดยเสนอขายแก่นักลงทุนทั่วไปจำนวน 156.80 ล้านหุ้น และจัดสรรให้คณะกรรมการ ผู้บริหาร และพนักงานบริษัท จำนวน 10 ล้านหุ้น 
“EKH  ได้รับอนุญาตให้เสนอขายหลักทรัพย์เรียบร้อยแล้วเมื่อวันที่ 6 กรกฎาคม 2559 และได้กำหนดพิธีลงนามแต่งตั้งผู้จัดจำหน่ายและรับประกันการจำหน่ายในวันที่ 13 กรกฎาคม 2559  โดยจะสรุปราคาได้ในวันดังกล่าว และในช่วงที่ผ่านมามีบทวิเคราะห์ประเมินราคาเหมาะสมของ EKH ออกมาแล้ว แต่ขณะนี้อยู่ในช่วง Blackout Period  และคาดว่าจะเข้าซื้อขายในตลาดหลักทรัพย์แห่งประเทศ ไทยวันแรกปลายเดือน กรกฎาคมนี้การเพิ่มทุนในครั้งนี้จะช่วยสนับสนุนให้โรง พยาบาลฯ เติบโตอย่างแข็งแกร่ง และคาดว่า EKH จะเป็นทั้งหุ้น Growth Stock และ Dividend Stock หนึ่งในใจนักลงทุน” นายสมภพกล่าว